
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	          Bucureşti, 13 iunie 2012

          PL-x 121/2012


AVIZ

asupra

proiectului de Lege privind modificarea şi completarea Legii nr.40/2011 pentru modificarea şi completarea Legii nr.53/2003 – Codul muncii

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind modificarea şi completarea Legii nr.40/2011 pentru modificarea şi completarea Legii nr.53/2003 – Codul muncii, trimis cu adresa nr. PL-x 121 din 4 mai 2012, înregistrat cu nr.31/312 din 7 mai 2012.
Proiectul de lege a fost adoptat de Senat, în şedinţa din 23 aprilie 2012, în condiţiile articolului 75 alineatul (2) teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare. 
Proiectul de lege are ca obiect de reglementare modificarea şi completarea Legii-cadru nr.284/2010 privind salarizarea unitară a personalului plătit din fonduri publice, cu modificările ulterioare, în sensul majorării salariului de bază deţinut cu 6 clase salarizare succesive suplimentare pentru beneficiarii sporului de doctorat obţinut după intrarea în vigoare a Legii-cadru nr.284/2010. Prin proiect se doreşte şi acordarea a două clase succesive de salarizare suplimentare pentru persoanele cu peste 20 de ani vechime în muncă.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 13 iunie 2012.

Membrii Comisiei au examinat proiectul de lege supus avizării, expunerea de motive, punctul de vedere al Guvernului, transmis cu adresa nr.2807 din 8 decembrie 2011, conform căruia Guvernul nu susţine adoptarea iniţiativei legislative şi avizul negativ al Consiliului Legislativ, aviz cu nr.1213 din 17 noiembrie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege, întrucât proiectul trebuia să se refere la modificarea dispoziţiilor din Codul muncii, şi nu a Legii nr.40/2011 pentru modificarea şi completarea Codului muncii, prevederi care s-au încorporat în cod. Proiectul de act normativ nu poate fi supus dezbaterilor parlamentare în forma actuală, urmând a fi refăcut ca proiect de modificare a Codului muncii, astfel cum acesta a fost republicat în luna mai 2011, şi nu de modificare a Legii nr.40/2011.

În raport de obiectul şi conţinutul reglementării, proiectul de lege face parte din categoria legilor organice, fiind incidente prevederile art.73 alin.(3) lit. p) din Constituţia României, republicată. 

                             VICEPREŞEDINTE,                          
          SECRETAR,

                                 Florin Iordache                                   Gabriel Andronache

Consilier parlamentar,

Rodica Penescu        
_1398672276.unknown

